Tutustu työhön Ruokolahden hyvinvointiasemalla: Hanna Huttunen kertoo työnsä merkityksellisyydestä

Hanna Huttunen, sairaanhoitaja/terveydenhoitaja, Ruokolahden hyvinvointiasema

Etujoukkueen jäsenenä Hanna on joustava ja myönteinen. Hanna ei halua käyttää päiviään valittamiseen.
– Mitä positiivisemmin yritettäisiin, sitä paremmin jaksettaisiin, Huttunen kommentoi ja lisää sitten, että työkavereille on kuitenkin mahdollista tarvittaessa purkaa tuntojaan.

OMA TYÖ

Hanna työskentelee hyvinvointiasemalla Ruokolahdella.
– Aseman pienen koon vuoksi meillä on mahdollisuus tehdä perusterveydenhuollon työtä vähän eri tavalla, kuin isommilla asemilla.
– Lisäksi meille tuli tänä keväänä uutena digihoitajuus!

Toinen pienen paikkakunnan etu ovat tutut asiakkaat.
– Omahoitajuuden myötä osasta heistä on tullut entistä tutumpia. Tänäänkin omahoidettava huikkasi aulassa. Täällä on mahdollista tuntea ihmisiä, he eivät ole vain nimiä, Huttunen kertoo.

Perusterveydenhuollossa Huttunen kokee, että hänellä on mahdollisuus omalla toiminnallaan vaikuttaa potilaan terveyteen ja jaksamiseen. Työn merkityksellisyys syntyy juuri näistä ”moikkaajista”.

Urapolku

Selkeää pienestä asti

– Mummo tiesi siitä asti, kun olin pieni, että miusta tulee hoitaja.

Eikä Hanna ole koskaan kokenut tahtovansa muuta.

Kaksoistutkinto

– Ei ikäihmisiä, mietti Hanna ennen opintoja.
– Mutta ihastuinkin iäkkäiden kanssa työskentelyyn ja olin töissä kotihoidossa melkein 8 vuotta.

Lähihoitaja 2010

Töihin Eksotelle.

Lyhyt työkokemus mielenterveys- ja päihdeasumisen yksikössä.
– Siitä työstä on edelleen apua tähänkin työhön ja ihmisten kohtaamiseen.

Sairaanhoitaja-/ terveydenhoitajaopintojen aloitus

– Työharkoissa ihastuin vastaanottotyöhön.
Työterveystyön Hanna toisaalta koki yksitoikkoiseksi. Hannan mielestä oli parempi olla vähän vanhempi opiskellessaan sh/th.
– Maailma ja esimerkiksi hierarkia on muuttunut. Ei tehdä kuten ennen vanhaan.

– Olin työharjoittelussa keskussairaalassa, kun sain kesken lounaan viestin kaverilta: "Istutko sie kirurgien pöydässä?" No istuin. Ja olin käynyt hyviä keskusteluja. Koen ehdottomasti, että tietämättömyys ja uteliaisuus ovat hyvästä!

Valmistuminen 2023

Valmistuttuaan sairaanhoitajaksi ja terveydenhoitajaksi Hanna on ollut töissä Ekhvalla.
– Ruokolahdella, Rautjärvellä vajaa puoli vuotta ja sitten kiertävänä pohjoisen hyvinvointiasemilla. Vakkaripaikan sain reilu vuosi sitten Ruokolahdelta.

"Mie uskallan rohkeasti soittaa kysyäkseni lisätietoja vaikka erikoissairaanhoidolta tai koordinaattorilta." ajattelee Hanna Huttunen ja jatkaa, että asiakkaan asiat on helpointa hoitaa yhdessä saman tien.

Miten yhteisöllisyys & Etujoukkue on näkynyt Ekhvalla?

Huttunen kokee pienen ja hyvän työporukkansa omaksi joukkueekseen.

– Myös Honkaharju Imatralla, Rautjärvi ja Parikkala kuuluvat tärkeään yhteistyöverkostoon. Mie uskallan rohkeasti soittaa kysyäkseni lisätietoja vaikka erikoissairaanhoidolta tai koordinaattorilta. Jos en itse tiedä, niin aina on joku, joka tietää tai ohjaa miuta eteenpäin!

Tarvittaessa työkavereiden lisäksi Huttunen tavoittaa samalta asemalta fysioterapeutin, Teamsilla lääkärin tai esimerkiksi saa asiantuntija-apua haavanhoitoon liittyen kirurgian poliklinikalta.

– Koen, että on helpompaa selvittää asiakkaan läsnä ollessa tällaiset asiat, eikä esimerkiksi ohjata asiakasta kysymään fyssarilta. Asiat hoituvat saman tien asiakkaan parhaaksi.

Jokainen kohtaaminen on tärkeä

– Miun työn helmi ovat tyytyväiset asiakkaat. Itse ajattelen, että miksi hoitaja haluaa tehdä työtä, jossei halua olla kohtelias, ystävällinen ja toimia asiakkaan parhaaksi? Huttunen pohtii.

Hän kokee saavansa pääsääntöisesti hyvää palautetta.

– Ajattelen, että jos asiakas on kiukkuinen tai hänellä on huono päivä, kannattaa hänelle ole vielä kohteliaampi. Tilanteet usein laukeavat ystävälliseen kohtaamiseen.

– Tuntuu aina hyvältä, kun saa arvostusta työstään suoraan omilta asiakkailta, Huttunen kuvaa.

”Olin työharjoittelussa keskussairaalassa, kun sain kesken lounaan viestin kaverilta: ”Istutko sie kirurgien pöydässä?” No istuin. Ja olin käynyt hyviä keskusteluja. Koen ehdottomasti, että tietämättömyys ja uteliaisuus ovat hyvästä!”

Suosittelisin Ekhvaa työpaikkana kaikille monipuolisen työn vuoksi

– Haluaisin sanoa alaa harkitsevalle nuorelle, että jos on yhtään halua auttaa ihmisiä, että on hyvä sydän, niin lähde hoitoalalle. Sillä voi lisätä itselleenkin hyvää mieltä. Onhan tämä työ, jolle antaa paljon, mutta koen, että saa vielä enemmän. Oppimismahdollisuudet tässä työssä valtavat.

Itse lähihoitajaksi, sairaanhoitajaksi ja terveydenhoitajaksi valmistunut Huttunen pohtii jatko-opintoja. Juuri Ekhvalta eläkkeelle jäänyt hoitotyönjohtaja Kirsi Leino kannusti kehittymisen ja kehittämisen polulle.

– Tällä hetkellä on kuitenkin tunne, että haluan tehdä juuri tätä. Tulevaisuuden osalta mietin mahdollisuuksia. Varmaa on, että tiedän esihenkilöni tukevan minua silläkin tiellä.

Tälläkin hetkellä Huttunen kokee, että saa osallistua työhönsä liittyvin koulutuksiin ja kouluttautua.

Huttunen itse arvioi, että haluaisi ehkä seuraavaksi oppia työstä lisää työnkierron kautta.

– Pätkä osastotyössä keskussairaalalla toisi uudenlaista osaamista omaan työhön ja auttaisi taas näkemään paremmin asioita asiakkaan näkökulmasta. Koin opiskeluaikanakin harjoittelut erinomaisina. Nyt työssä ne auttaisivat luomaan omaa verkostoa, jolta kysyä apua, toisivat näkyviin vastaanottotyön eroavaisuuksia ja opit voisi sitten taas palauttaa työyhteisöön.

Tutustu muihin uratarinoihin tästä.

Digihoitajuus tuli OmaEkhvan myötä

Huttunen kävi keväällä 2025 puhumassa digihoitajuudesta hoitotyönpäivillä. Työ tarjoaa hoitajille mahdollisuuden paitsi etätyöhön, myös ihan uudenlaisen työnkuvan, jota on mahdollisuus kehittää ja muokata toimivaksi.

– Nyt pitäisi uskaltaa kehittää ja kokeilla, sillä kukaan ei ole tehnyt ennen juuri tällaista tehtävää. Työssä ei pidä pelätä epäonnistumisia, sillä niitä tulee väkisinkin. Niiden myötä tarjoutuu aina mahdollisuus oppia, pohtii Huttunen.

Digihoitajuuden myötä myös asiakaskunta on laajentunut. Ruokolahdella vastaanotolla asiakkaat ovat pääosin iäkkäitä ja nyt digipalvelun kautta hoidetaan myös nuoria. Asiakkaat tulevat koko Etelä-Karjalan alueelta.

– Digihoitajuus on tarjonnut mahdollisuuden nähdä, miten muilla asemilla lääkärit ja hoitajat esimerkiksi kirjaavat asioita. Olen nähnyt myös paljon asioita, joita muut vasta opettelevat, mutta jotka ovat Ruokolahdella jo rutiinia, Huttunen kuvaa.

Millaista työ hyvinvointiasemalla on?

H31-koordinaattoreiden ”mietitään yhdessä” -asenteelle Huttunen antaa erityiskiitokset. Työssään hän tuntee kyllä olevansa vastuussa, mutta ei työskentelemässä yksin.

– Tiedän, että moni pelkää yksinäistä vastaanottotyötä. Vastuu saa hoitamaan asiat hyvin ja oikein ja viemään asiaa oikeaan suuntaan. Ekhvalla ei tarvitse tehdä töitä yksin, summaa Huttunen.

Muutenkin Huttunen kokee, että työssä näkyvät hyvin Ekhvan arvot #MieTurvaan #MieUskallan #MieVastaan #MieVälitän

– Miulla on ihan huikea esihenkilö ja tiiminvetäjä. Esihenkilöt antavat selkeät raamit toiminnalle ja omalle tontille. Olen selvästi vastuussa omasta tekemisestäni.

– Pienellä asemalla koen, että kaikki toimii siitä syystä, että jokainen tietää mitä tekee. Ja tietää myös mitä työkaverit tekevät. Sitä kautta syntyy luottamus siihen, että vaikka tulisi poissaolo niin tietää, että asiat tulevat hoidettua.